‘Pinceladas emocionales’, un recital de violí i piano, arriba al Teatre de Begoña
18 de gener 2022

Este dissabte, 22 de gener, a les 20.00 hores el Teatre de Begoña del Port de Sagunt acollirà el recital de violí i piano _Pinceladas emocionales_, amb dos intèrprets de gran nivell com són Raúl Arias i Hilario Segovia. Este concert, organitzat pel departament de Cultura, és apte per a tots els públics i té una duració aproximada de 60 minuts. Així mateix, es tracta d'una activitat gratuïta, i es pot reservar l'entrada en [servientradas.com](https://www.servientradas.com/espectaculo/AYUNTAMIENTO_DE_SAGUNTO/23/pinceladas-emocionales.html).

El recital que a continuació es presenta gira entorn de la dualitat que existix entre allò més extravertit i allò més íntim. Per això s'ha vertebrat un recital que conté moments d'un virtuosisme extrem contraposats a instants on el silenci i la pausa generen la tensió. En este recital s'escoltaran obres de J.S Bach, P. Sarasate, C. Saint-Saëns, G. Fauré, P.I Tchaikovsky, S. Rachmaninov, J. Sibelius i J. Hubay.

Raúl Arias, violinista, és professor de l'Orquestra de València des de 2008. Com a solista debuta als 12 anys en el Palau de la Música de València. L'any 2013 fa el seu debut amb l'Orquestra València interpretant el concert per a violí d'Alexander Glazunov. Posteriorment ha interpretat el Triple Concert de Beethoven i el concert per a violí de Tchaikovsky amb la mateixa formació. Premiat en nombrosos concursos de violí i música de cambra, Raúl Arias ha realitzat recitals a Espanya, França, Suïssa, Itàlia, Hongria i els EUA.

Hilario Segovia Badia, pianista, és membre fundador del Duo Evocación amb el qual ha sigut premiat en concursos nacionals i internacionals i amb el qual ha actuat a Espanya, el Regne Unit, Itàlia, Ucraïna i Vietnam. D'entre les seues actuacions com a solista cal destacar la col·laboració amb l’HBSO interpretant les _Noches en los Jardines de España_ de M. de Falla en l'Opera House de Saigon (Vietnam). Dins de l'àmbit de la música de cambra ha col·laborat amb artistes de la talla de Shigenori Kudo, Matthew Wu, i I.Muravyov entre d’altres, actuant en sales com la Lviv Philarmonic Hall (Ucraïna) o el Hong Kong City Hall.

Durant el concert es contemplaran per part de l'organització les mesures sanitàries i de prevenció enfront de la pandèmia, que seran, així mateix, d'obligat compliment per al públic.

![](/media/ecnnnacg/c_recitalcuerpo.jpg?width=729&height=377&mode=max)

*   [](http://www.facebook.com/sharer.php?u=https://aytosagunto.es/va/actualitat/pinceladas-emocionales-un-recital-de-violi-i-piano-arriba-al-teatre-de-begona/ "Facebook")
*   [](http://twitter.com/share?url=https://aytosagunto.es/va/actualitat/pinceladas-emocionales-un-recital-de-violi-i-piano-arriba-al-teatre-de-begona/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/pinceladas-emocionales-un-recital-de-violi-i-piano-arriba-al-teatre-de-begona/ "Linked In")
*   [](mailto:?body=https://aytosagunto.es/va/actualitat/pinceladas-emocionales-un-recital-de-violi-i-piano-arriba-al-teatre-de-begona/)